DA Den Europæiske Unions Tidende C 302/11

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2010/C 302/11

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

RESUMÉ

RÅDETS FORORDNING (EF) Nr. 510/2006

»MOULES DE BOUCHOT DE LA BAIE DU MONT-SAINT-MICHEL«

EF-Nr.: FR-PDO-0005-0547-30.03.2006

BOB ( X ) BGB ( )

Dette resumé indeholder hovedelementerne af varespecifikationen til information.

1. Medlemsstatens ansvarlige myndighed:

Navn: Institut national de l’origine et de la qualité Adresse: 51 rue d’Anjou 75008 Paris FRANCE Tlf. +33 0153898000 Fax +33 0153898060 E-mail: info@inao.gouv.fr

2. Sammenslutning:

Navn: Comité de défense des «Moules de bouchot de la Baie du Mont-Saint-Michel» Adresse: Maison de la baie 35960 Le-Vivier-sur-Mer FRANCE Tlf. +33 0299488615 Fax +33 0299488615 E-mail: — Sammensætning: Producent/forarbejdningsvirksomhed ( X ) Andet ( )

3. Produkttype:

Kategori 1.7. Fisk, bløddyr, skaldyr, ferske, og produkter på basis heraf

4. Varespecifikation:

(sammenfatning af betingelserne i artikel 4, stk. 2, i forordning (EF) nr. 510/2006)

4.1. Navn:

»Moules de Bouchot de la Baie du Mont-Saint-Michel«

4.2. Beskrivelse:

Levende pælemuslinger, hovedsagelig af arten Mytilus edulis (mindre end 5 % af arten Mytilus galloprovincialis eller hybride muslinger af arten galloprovincialis-edulis), som er kendetegnet ved en regulært formet glat og mørk skal og gult til orangefarvet kød uden krabber eller sandkorn. Kødet er saftigt og mørt med en overvejende sød smag.

Gennemsnitslængden er mindst 4 cm, kulhydratindholdet er over 4 % i det tilberedte kød, og kødindholdet udgør mindst 120 efter Lawrence og Scott-indekset. Målemetoderne og metoderne til at kontrollere art, gennemsnitslængde og minimumsindholdet af kød i de partier af muslinger, der er klar til at blive markedsført, er beskrevet i punkt 5 om produktionsmetode.

4.3. Geografisk område:

Det geografiske område for muslingeproduktionen består af et opdrætsområde, der strækker sig fra den del af forstranden i Mont-Saint-Michel-bugten, der ligger syd for en linje, der går mellem klokketårnet i Carolles og »Pointe de la Chaine« vest for grænsen mellem departementerne Ille et Vilaine og Manche, og et forarbejdnings- og pakkeområde, der omfatter kommunerne Cancale, Cherrueix, Le Vivier-sur-Mer, Mont-Dol, Hirel, Saint-Benoît-des-Ondes og Saint-Méloir-des-Ondes.

Muslingepælene og depoterne er placeret i et område, der omfatter:

— de dele af det marine område, hvor de vandmasser, der er karakteristiske for det generelle system for biologisk produktion i Mont-Saint-Michel-bugten, befinder sig, og hvor strømforholdene er svage

— og en stor forstrand med sedimenter bestående af fint sand med Macoma Balthica eller fint sand af animalsk oprindelse på lavt vand.

Området giver muslingerne gode muligheder for at finde rigelige mængder af specifik og varieret næring takket være:

— den meget store forstrand

— det fine sand, der giver gode udviklingsmuligheder for bestemte bunddyr

— samspillet mellem strømmen fra det største tidevandsområde i Frankrig og de floder, der løber ud i bugten

— overførslerne og samspillet mellem de forskellige økosystemer såsom kog, mudderbanker og vådområder.

Forarbejdnings- og pakkeområdet lever op til de traditionelle metoder, der er blevet benyttet til at dyrke muslinger siden 1950’erne, og det ligger i nærheden af de normale adgangsveje til muslingepælene med båd eller køretøj.

4.4. Bevis for oprindelse:

Alle, der deltager i produktionen af »Moules de bouchot de la baie du Mont-Saint-Michel«, skal forpligte sig til at overholde varespecifikationen og underskrive en identifikationserklæring. Denne erklæring gør det muligt at føre en liste over alle, der deltager i produktion, vask, sortering og pakning af muslinger.

Der kræves forskellige registre, nemlig et til registrering af produktions- og rensningsmetoder, et andet til at føre kontrol med mængden af muslinger i depoter eller bassiner, et tredje til at føre kontrol med mængden af muslinger under vask og sortering og et fjerde til at føre kontrol med mængden af pakkede muslinger.

Af hensyn til sporbarheden skal de muslinger, der er omfattet af den beskyttede oprindelsesbetegnelse »Moules de bouchot de la baie du Mont-Saint-Michel«, separeres fysisk fra andre muslinger i de forskellige faser af produktionen: opdræt, vask og sortering og pakning.

Hver enkelt forpakning identificeres ved hjælp af et mærkningssystem med angivelse af vægt, producentens navn og ekspeditionscentrets referencer, pakkedato og ordrenummer.

Der gennemføres desuden en analytisk og organoleptisk undersøgelse for at kontrollere, om muslingerne har den korrekte kvalitet og de typiske egenskaber.

4.5. Fremstillingsmetode:

Muslingerne er pælemuslinger, der dyrkes på vertikale pæle placeret i rækker på forstranden.

Muslingepælene besættes med yngel på liner senest den 31. oktober hvert år, og i denne forbindelse gælder der særlige regler for tætheden.

Muslingerne dyrkes inden for produktionsområdet i koncessioner, der hver især består af rækker af lodrette pæle. Der stilles særlige krav til pælenes fordeling og tæthed.

Muslingerne dyrkes i en periode på mindst 11 sammenhængende måneder, heraf mindst 8 måneder på pæle regnet fra tidspunktet for udsættelsen af yngel. Dyrkningsperioden må maksimalt vare 24 måneder.

Muslingerne høstes mellem den 15. juni og den 15. februar året efter udsætningen på pæle og mellem den 15. juni og den 31. juli for muslinger med en opdrætsperiode på mindst 18 måneder. Efter høsten kan muslingerne placeres i et depot eller nedsænkes i lukkede beholdere med et gitter i havvandsbassiner ved rensnings- og ekspeditionscentrene.

Efter at have ligget i reservater eller bassiner separeres muslingerne, hvorefter de vaskes og sorteres i ekspeditionscentrene inden for det afgrænsede forarbejdnings- og pakkeområde.

De muslingepartier, der er klar til pakning, eller som udtages for at blive analyseret, skal bestå af højst 5 % muslinger af arten Mytilus galloprovincialis eller hybriden galloprovincialis-edulis og af mindre end 20 % muslinger på under 4 cm.

Varespecifikationen indeholder detaljerede oplysninger om beregningen af minimumsindholdet af kød. Hvis de klimatiske eller biologiske forhold har været usædvanlige i en bestemt høstperiode, kan kravet til muslingernes kødindhold sænkes med maksimalt 5 % i forhold til det, der er angivet i punkt 4.2 under overskriften »Beskrivelse«.

Pakningen sker inden for det afgrænsede forarbejdnings- og pakkeområde. Muslinger, der pakkes sammen, skal stamme fra samme ekspeditionscenter. Pakningen skal ske senest 18 timer efter vask og sortering.

Forsendelsen og salget af muslinger sker i forpakninger på maksimalt 15 kg. Den endelige emballering kan ske i poser med 2-15 kg muslinger eller i bakker med 0,5-7 kg muslinger.

4.6. Tilknytning:

Det geografiske områdes egenart

De kommuner, der er omfattet af oprindelsesbetegnelsen »Moules de bouchots de la baie du Mont-Saint-Michel«, befinder sig langs Mont-Saint-Michel-bugtens kyst i havbugten mellem Normandiet og Bretagne.

Mont-Saint-Michel-bugten er kendetegnet ved sin store forstrand og meget svage hældning og de største tidevandsforskelle langs Frankrigs kyst. Her findes en mangfoldighed af økosystemer (kog, saltholdige sumpområder, mudderbanker, flodmundinger osv.), som er kendetegnet ved samspillet mellem miljøerne på land, i havet og i grænseområdet mellem hav og land.

De vandmasser, der dækker dette store vandområde med lav dybde, varmes hurtigt op i foråret, og den fine til mellemfine sandbund gør vandet grumset. Inde i bugten bevæger vandet sig meget langsomt, når der ses bort fra de oscillationer, der skyldes tidevand og vind.

Mont-Saint-Michel-bugten er desuden speciel derved, at der ikke findes større endemiske bestande af muslingearter. Mytilus galloprovincialis forekommer kun i beskedent omfang, og Mytilus edulis har ikke held med at forplante sig.

Det er disse usædvanlige miljøforhold, der i 1950’erne fik en række producenter fra Charente til at begynde at dyrke muslinger på pæle. Disse producenter var bevidste om de risici, som en overproduktion kunne indebære for miljøet og produktet, og derfor indførte de en række strenge regler for udsætningen af muslingepæle. De indførte også en procedure for indledning og afslutning af høsten baseret på analytiske og organoleptiske analyser for at undgå, at muslingerne blev høstet for tidligt, dvs. inden de var blevet tilstrækkeligt store.

Produktets egenart

»Moules de bouchot de la baie du Mont-Saint-Michel« er muslinger af arten Mytilus edulis, der opdrættes på pæle, og de adskiller sig klart fra muslinger af samme art produceret på samme måde andre steder først og fremmest på grund af den meget fyldte skal, det høje kulhydratindhold og det gule til orangefarvede kød, der er mørt og saftigt med en overvejende sød smag.

Disse kendetegn har gjort »Moules de bouchot de la baie du Mont-Saint-Michel« til et referenceprodukt på markedet, navnlig da de har en højere salgspris end produkter fra andre produktionsområder.

Årsagssammenhængen mellem det geografiske område og produktets kvalitet eller egenskaber

I 1950’erne begyndte muslingeproducenterne fra Aiguillon-bugten at søge efter nye områder til dyrkning af muslinger på pæle, og de opdagede, at forholdene i Mont-Saint-Michel-bugten var særligt gunstige takket være forstrandens meget svage og regelmæssige hældning og de traditionelle adgangsveje både til søs og over land.

De batymetriske forhold er meget gunstige for dyrkning af muslinger på pæle, og vandets temperatur og grumsethed betyder, at der er rigelige næringsstoffer, så muslingerne har ikke behov for et næringstilskud. Eftersom vandet står stille i bunden af bugten i meget lang tid, kan generationer af phytoplankton forblive i langvarig kontakt med muslingerne, hvilket betyder, at muslingerne har rigeligt med føde.

Andre rigeligt forekommende fødekilder kommer fra de forskellige økosystemer i bugten og bidrager til det meget høje kødindhold og de særlige organoleptiske egenskaber hos »Moules de bouchot de la baie du Mont-Saint-Michel«. Blandt disse forskellige ressourcer spiller mikroalgerne på mudderbankernes overflade en vigtig rolle, idet man har observeret, at 96 % af de kiselholdig skeletter, man har fundet i maveindholdet på »Moules de bouchots de la baie du Mont-Saint-Michel«, stammer fra fire arter af diatoméer, der befolker dette sediment.

Vandets egenskaber, der gør, at der ikke forekommer Mytilus galloprovincialis, og at Mytilus edulis ikke kan forplante sig, beskytter desuden muslingerne i bugten mod konkurrence om plads og føde, og de får dermed mulighed for at udvikle sig hurtigt.

Endelig er det takket være producenternes indsats for at forvalte ressourcen og beskytte miljøet, at denne ressource gennem dyrkning af »Moules de bouchots de la baie du Mont-Saint-Michel« kan udnyttes korrekt.

Mont-Saint-Michel-bugtens naturlige geografiske miljø, som producenterne har udnyttet med omtanke siden produktionens start, gør det således muligt at tilføre pælemuslinger af arten Mytilus edulis nogle helt særegne egenskaber.

4.7. Kontrolinstans:

Navn: Institut national de l’origine et de la qualité (I.N.A.O.) Adresse: 51 rue d’Anjou 75008 Paris FRANCE Tlf. +33 0153898000 Fax +33 0142255797 E-mail: info@inao.gouv.fr

Navn: Direction générale de la concurrence, de la consommation et de la répression des fraudes (D.G.C.C.R.F.) Adresse: 59 Bd V. Auriol 75703 Paris Cedex 13 FRANCE Tlf. +33 0144871717 Fax +33 0144973037 E-mail: —

4.8. Mærkning:

På hver pakke af muslinger, der bærer betegnelsen »Moules de bouchot de la baie du Mont-Saint-Michel«, skal være angivet følgende: den beskyttede oprindelsesbetegnelse »Moules de bouchot de la baie du Mont-Saint-Michel« skrevet med bogstaver, som er mindst lige så store som de største bogstaver på etiketten i øvrigt, ordene »Appellation d'Origine Protégée« (beskyttet oprindelsesbetegnelse) og Fællesskabets BOB-logo før eller efter betegnelsen uden mellemtekst.

(1) EUT L 93 af 31.3.2006, s. 12.